CELEX: 32022R0056
Language: sl
Date: 2022-01-14 00:00:00
Title: Izvedbena uredba Komisije (EU) 2022/56 z dne 14. januarja 2022 o spremembi Izvedbene uredbe (EU) 2018/921 o uvedbi dokončne protidampinške dajatve na uvoz vinske kisline s poreklom iz Ljudske republike Kitajske po pregledu zaradi izteka ukrepa v skladu s členom 11(2) Uredbe (EU) 2016/1036 Evropskega parlamenta in Sveta

17.1.2022   
               
               
                  SL
               
               
                  Uradni list Evropske unije
               
               
                  L 10/13
               
            
         IZVEDBENA UREDBA KOMISIJE (EU) 2022/56
         z dne 14. januarja 2022
         o spremembi Izvedbene uredbe (EU) 2018/921 o uvedbi dokončne protidampinške dajatve na uvoz vinske kisline s poreklom iz Ljudske republike Kitajske po pregledu zaradi izteka ukrepa v skladu s členom 11(2) Uredbe (EU) 2016/1036 Evropskega parlamenta in Sveta
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 14(1) Uredbe,
         ob upoštevanju naslednjega:
         
                     (1)
                  
                  
                     Za uvoz vinske kisline s poreklom iz Ljudske republike Kitajske veljajo dokončne protidampinške dajatve, uvedene z Izvedbeno uredbo Komisije (EU) 2018/921 (2).
                  
               
                     (2)
                  
                  
                     Družba Ninghai Organic Chemical Factory, dodatna oznaka TARIC A689 (3), za katero velja individualna stopnja protidampinške dajatve v višini 8,3 %, je 3. junija 2021 obvestila Komisijo, da je spremenila svoje ime v Ningbo Jinzhan Biotechnology Co., Ltd.
                  
               
                     (3)
                  
                  
                     Družba je Komisijo zaprosila za potrditev, da sprememba imena ne vpliva na upravičenost družbe do individualne stopnje protidampinške dajatve, ki se je zanjo uporabljala pod njenim prejšnjim imenom.
                  
               
                     (4)
                  
                  
                     Komisija je preučila predložene informacije in ugotovila, da je bila sprememba imena ustrezno evidentirana pri ustreznih organih in ni privedla do novih odnosov z drugimi skupinami družb, ki jih Komisija ni preiskala.
                  
               
                     (5)
                  
                  
                     V skladu s tem sprememba imena ne vpliva na ugotovitve iz Izvedbene uredbe (EU) 2018/921 in na stopnjo protidampinške dajatve, ki se uporablja za družbo.
                  
               
                     (6)
                  
                  
                     Dokazi v spisu so tudi potrdili, da se sprememba imena uporablja od 16. maja 2019, saj je na ta dan spremembo zabeležil urad za tržni nadzor in upravljanje okrožja Ninghai. Sprememba imena bi zato morala začeti veljati s tem datumom.
                  
               
                     (7)
                  
                  
                     Glede na premisleke iz zgornjih uvodnih izjav je Komisija menila, da je primerno spremeniti Izvedbeno uredbo (EU) 2018/921, da se upošteva spremenjeno ime družbe, ki je bilo prej dodeljeno dodatni oznaki TARIC A689.
                  
               
                     (8)
                  
                  
                     Ukrepi iz te uredbe so v skladu z mnenjem odbora, ustanovljenega s členom 15(1) Uredbe (EU) 2016/1036 –
                  
               SPREJELA NASLEDNJO UREDBO:
         
            Člen 1
            
               1.   Člen 1(2) Izvedbene uredbe (EU) 2018/921 se spremeni:
               
                  
                              „Ninghai Organic Chemical Factory, Ninghai
                           
                           
                              A689“
                           
                        
               se nadomesti z naslednjim:
               
                  
                              „Ningbo Jinzhan Biotechnology Co., Ltd., Ninghai
                           
                           
                              A689“
                           
                        
            
            
               2.   Vse dokončne dajatve, plačane na uvoz izdelkov, ki jih proizvaja družba Ningbo Jinzhan Biotechnology Co., Ltd., ki presegajo protidampinško dajatev, določeno v členu 1(2) Izvedbene uredbe (EU) 2018/921 za družbo Ninghai Organic Chemical Factory, se povrnejo ali odpustijo v skladu z veljavno carinsko zakonodajo.
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 14. januarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 21.
         
            (2)  UL L 164, 29.6.2018, str. 14.
         
            (3)  Integrirana tarifa Evropske unije.